Document ID: 32002L0041

Direktiva Komisije 2002/41/ES
z dne 17. maja 2002
o prilagoditvah Direktive Evropskega parlamenta in Sveta 95/1/ES o največji konstrukcijsko določeni hitrosti, največjem navoru in največji nazivni moči motorja dvo- oziroma trikolesnih motornih vozil tehničnemu napredku
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/61/EGS z dne 30. junija 1992 o homologaciji dvo- ali trikolesnih motornih vozil [1], nazadnje spremenjene z Direktivo Evropskega parlamenta in Sveta 2000/7/ES [2], zlasti člena 16 Direktive,
ob upoštevanju Direktive Evropskega parlamenta in Sveta 95/1/ES z dne 2. februarja 1995 o največji konstrukcijsko določeni hitrosti, največjem navoru in največji nazivni moči motorja dvo- oziroma trikolesnih motornih vozil [3], zlasti člena 4 Direktive,
ob upoštevanju naslednjega:
(1) Direktiva 95/1/ES je ena od posamičnih direktiv o postopku ES-homologacije, uvedenem z Direktivo 92/61/EGS. Zato se določbe Direktive 92/61/EGS o sistemih, sestavnih delih in samostojnih tehničnih enotah za vozila uporabljajo tudi v Direktivi 95/1/ES.
(2) Zaradi zagotovitve brezhibnega delovanja celotnega sistema homologacije je treba pojasniti ali dopolniti določene zahteve Direktive 95/1/ES.
(3) V ta namen je treba določiti vrednosti, ki jih je treba vnesti v poročilo o preskusu zaradi zagotovitve dosledne uporabe Direktive 95/1/ES pri mopedih, motornih kolesih in trikolesih z motorji na prisilni vžig ter dvo- oziroma trikolesnih motornih vozilih z motorji na kompresijski vžig.
(4) Zato bi bilo treba ustrezno spremeniti Direktivo 95/1/ES.
(5) Ukrepi, predvideni v tej direktivi, so skladni z mnenjem Odbora za prilagajanje tehničnemu napredku, ustanovljenega na podlagi člena 13 Direktive Sveta 70/156/EGS [4], nazadnje spremenjene z Direktivo Komisije 2001/116/ES [5] -
SPREJELA NASLEDNJO DIREKTIVO:
Člen 1
Priloge Direktive 95/1/ES se spremenijo skladno s Prilogo k tej direktivi.
Člen 2
1. Od 1. julija 2003 države članice ne smejo zaradi razlogov v zvezi z največjo konstrukcijsko določeno hitrostjo, največjim navorom in največjo nazivno močjo motorja:
- zavrniti podelitve ES-homologacije za tip dvo- ali trikolesnega motornega vozila ali
- prepovedati registracije, prodaje ali začetka uporabe dvo- in trikolesnih motornih vozil,
če največja konstrukcijsko dovoljena hitrost, največji navor in največja nazivna moč motorja izpolnjujejo zahteve Direktive 95/1/ES, spremenjene s to direktivo.
2. Od 1. januarja 2004 morajo države članice zavrniti podelitev ES-homologacije za nove tipe dvo- in trikolesnih motornih vozil zaradi razlogov v zvezi z največjo konstrukcijsko določeno hitrostjo, največjim navorom in največjo nazivno močjo motorja, če niso izpolnjene zahteve Direktive 95/1/ES, spremenjene s to direktivo.
Člen 3
1. Države članice sprejmejo zakone in druge predpise, potrebne za uskladitev s to direktivo, najpozneje do 30. junija 2003. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, 17. maja 2002

Labels: 7
8
15